ธพว.ลุยให้กู้แม่ค้าตลาดสด
เอสเอ็มอีแบงก์ ลุยปล่อยกู้แม่ค้าตลาดสด ให้สูงสุด 1 ล้านบาท/ราย
29 ต.ค. 2565

เอสเอ็มอีแบงก์ ลุยปล่อยกู้แม่ค้าตลาดสด ให้สูงสุด 1 ล้านบาท/ราย
นางสาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า ธนาคารออกสินเชื่อเอสเอ็มอีคนดี วงเงินรวม 2 หมื่นล้านบาท เน้นให้กู้แก่ลูกค้าเก่าที่มีประวัติการชำระหนี้ดี สามารถใช้หลักประกันเดิมมายื่นขอกู้ได้ รวมถึงลูกค้าของสถาบันการเงินอื่นที่กู้เต็มวงเงินจากสถาบันการเงินเก่าแล้ว สามารถมาขอกู้เพิ่มจากธนาคารได้
นอกจากนี้ ยังได้เตรียมทำข้อตกลงกับเจ้าของตลาดสดต่างๆ ทั้งในกรุงเทพฯ และต่างจังหวัด ที่มีทำเลดี เพื่อปล่อยกู้ให้แม่ค้าที่ต้องการเช่าแผงค้าในตลาด หรือต้องการสภาพคล่องเป็นทุนในการซื้อสินค้ามาขาย โดยจะปล่อยกู้ให้ตั้งแต่ 2 แสนบาท -1 ล้านบาท/ราย คิดดอกเบี้ยในอัตรา เอ็มแอลอาร์ถึงเอ็มแอลอาร์บวก 0.5% หรือประมาณ 7.75%
“ธนาคารเตรียมจะลงนามข้อตกลงกับเจ้าของตลาดใหญ่ในกรุงเทพฯ เร็วๆ นี้ เพื่อปล่อยกู้แม่ค้าในตลาด เชื่อว่าจะไม่เสี่ยงเป็นหนี้เสีย เพราะจะให้เจ้าของตลาดช่วยตามทวงหนี้ให้ด้วย ส่วนลูกค้าอื่นที่สนใจมาติดต่อขอสินเชื่อในโครงการนี้ได้ตั้งแต่วันนี้เป็นต้นไป” นางสาลินี กล่าว
นอกจากนี้ ธนาคารได้ลงนามบันทึกข้อตกลงความร่วมมือร่วมลงทุนกับลูกค้าเอสเอ็มอีแบงก์รายแรก ซึ่งการร่วมลงทุนครั้งนี้ มี ม.ร.ว.จัตุมงคล โสณกุล ในฐานะประธาน บริษัท เอ็ม.ที.อาร์.แอสเส็ท แมนเนเจอร์ ร่วมเป็นหนึ่งของผู้ลงทุนในบริษัท ดับเบิ้ลพลัส มาร์เก็ตติ้ง ผู้ผลิตสินค้าเครื่องสำอางสมุนไพร ประเภท แชมพู สบู่ โลชั่นสปา ที่มีคุณภาพสูง เป็นผลิตภัณฑ์ที่เป็นมิตรกับสิ่งแวดล้อม โดยดำเนินกิจการมากว่า 16 ปี ปัจจุบันสินค้ามีจำหน่ายในห้างท็อปซูเปอร์มาร์เก็ต และเดอะมอลล์ กรุ๊ป เป็นต้น โดยเอสเอ็มอีแบงก์จะใส่เงินร่วมทุนไม่เกิน 5 ล้านบาท มีเป้าหมายต่อยอดพัฒนาผลิตภัณฑ์สร้างแบรนด์ไทยส่งออกจำหน่ายในต่างประเทศมากขึ้น
ทั้งนี้ การร่วมลงทุนดังกล่าวเป็นผลจากการที่ธนาคารได้เปิดตัวโครงการร่วมลงทุน SMEs-OTOP ไปเมื่อวันที่ 12 พ.ย. 2557 ที่ผ่านมา โดยมีลูกค้าของธนาคาร 9 ราย แสดงความสนใจเข้าร่วมลงทุน และบริษัท ดับเบิ้ลพลัสฯ เป็นหนึ่งในลูกค้าจำนวนดังกล่าวที่มีคุณสมบัติและความสนใจรายแรกในการเข้าร่วมโครงการร่วมลงทุนในครั้งนี้